
Bedre en Bridget Jones. Budstikka

––––––––

[image: ]


Norges beste jenteforfatter. Dagsavisen

Norges første chicklit forfatter. Aftenposten

Trude Helén Hole - fun, fearless female. Cosmopolitan

Trude Helen Hole - Prinsessen av humor. Askeravisen

––––––––

[image: ]


Sommerens strandanbefaling. Dristig stoff for damene. BA

Humor, selvironi og romantiske forviklinger er hovedingrediensene. Heltinnen er fremdeles ambisiøs, sexfiksert og på evig jakt etter den store kjærligheten. Men New York er byttet ut med Oslo. Henne

––––––––

[image: ]


Det er ingen blyg og rødmende ungpikeroman Hole har skrevet. Den spinner rundt hovedpersonens hemningsløse sexfantasier, og gjengir SMS-groviser av sykeste slag. NTB

Bøker til begjær. Trude Helén Hole er kvinnen bak den første norske boka innen chicklit-sjangeren. Sjangeren ble spådd en kort framtid av kritikerne, men de tok feil. De lette og underholdende historiene topper fortsatt salgslistene. MAG

Den humoristiske dagbokaktige jentelitteraturen har ikke stilnet hen. Nå får Bridget Jones en ny norsk ”søster” – røffe Lotte-Marie. Tønsbergs Blad

Hole skriver feiende flott og jeg vil anbefale hennes bøker videre! Gleder meg til neste bok. Maiken Birgitte Rabben

––––––––

[image: ]


Dette er en utrolig morsom bok! En av de herligste jeg har lest på lenge! Jentelitteratur på sitt beste, litt "Bridget Jones" og litt "Sex og singelliv". Boka er lettlest og vittig, og inneholder noen helt rå sms-meldinger. Jeg lo så jeg gråt flere ganger. Lotte-Marie er en dame som i følge seg selv troner helt på toppen, hun er konge (ikke dronning!). Hun vet hun er dyktig i jobben, hun vet hun er en racer til å kjøre bil, hun er et utpreget konkurransemenneske og mener bestemt at hun er den beste bestevenninnen. Men det finnes hull i asfalten for dem som glemmer å vende blikket nedover, og det får denne damen erfare innimellom. "Sannheten om Lotte-Marie" er snart utsolgt fra forlaget, så løp og kjøp! Oppfølgeren kommer i butikkene nå i disse dager, og jeg skal selvfølgelig skaffe meg den også. God fornøyelse! NinaForfatterBlogg 

Boken også er med i Tanums Bestselger klubb! Vel lest!

Vi kjenner bare stykker og biter av hele mennesket, men sannheten om noen deler kan jo for alt vi vet være en løgn om helheten. Rolf Kauka

Innledning

Mitt navn er Lotte Marie, og jeg er pervers. Egentlig skrives navnet mitt i ett, med bindestrek, Lotte-Marie, men jeg føler meg ikke som ett, i hvert fall ikke hele tiden, så jeg har kuttet ut bindestreken. Marie er den offisielle meg, den korrekte og effektive forretningskvinnen med jobb som produktsjef i Invino Import AS, et meget velrenommert vinimport-selskap. Ja, det høres viktig ut, men det er altså ingen grunn til å være beskjeden. I tillegg til å være en svært dyktig produktsjef er jeg en dyktig selger. En selger med god teft og en god nese, hvilket er viktig i en bransje som dette – bransjen med den gode nesen. Selveste vinbransjen.

Lotte, derimot, er mitt hemmelige meg, mitt andre, tredje eller den perverse meg, alt ettersom, for nye og ukjente sider dukker opp etter hvert som jeg blir eldre, og det blir jeg – og tiden forsvinner fortere nå som jeg nylig har passert tretti. Akkurat det bekymrer meg litt, for jeg er redd den høye farten vil hindre meg i å få med meg alt, at jeg vil gå glipp av noe morsomt eller overse viktige forandringer i livet mitt. Men det faktum at jeg nylig har blitt pervers har jeg da vitterlig fått med meg.

Ok, jeg kan godt innrømme det først som sist. Jeg begynner også å bli desperat. Ikke med tanke på å få barn, altså den biologiske klokka, for barn har jeg uansett ikke tenkt å få. Kanskje en hund eller noe på sikt, men ikke barn. Nei, det som gjør meg en smule desperat er det kjedelige faktum at jeg allerede er over halvveis til seksti og en tredjedel til nitti. Og nei, jeg gleder meg virkelig ikke til å bli pensjonist. Derfor, til tross for at jeg er en vågal fartsidiot synes jeg altså at tiden raser avgårde i et altfor høyt tempo – spesielt ettersom det ikke er min fot som trykker gasspedalen i dørken. Høy fart kan nemlig forårsake ulykker. Og tenk, for noen år siden ble jeg påkjørt av en bil. Jeg ble kastet over panseret og landet med et brak i asfalten på den andre siden. Det skjedde en helt vanlig ettermiddag like foran holdeplassen i Slemdalskrysset, og det var selvfølgelig på den tiden når folk flest skal hjem etter endt arbeidsdag. Denne dagen var som de fleste andre dager på vei inn i statistikken over grå og kjedelige hverdager, men så skjedde det altså. Det uventede. De hadde nok ikke trodd at de akkurat denne dagen skulle bevitne en dramatisk ulykke, ja, nesten som på film.

En actionfilm, selvsagt!

Selvfølgelig en amerikansk actionfilm, for der borte kan de det med å overdrive krasjene og stuntene sine akkurat som meg. Når jeg tenker på det nå i ettertid, skulle jeg ønske at det ble filmet, for jeg var jo den eneste som ikke fikk sett det spektakulære dramaet som utspant seg denne ettermiddagen. Kun de grå menneskene på perrongen fikk se det hele. Det gjorde altså ikke jeg, ettersom jeg var midt oppi det med armer og bein til alle kanter.

Like før dette skjedde kom jeg susende nedover på min røde racersykkel som så mange ganger før, men denne gangen kom det plutselig en bil kjørende over på tvers av mitt kjørefelt – og det umulige skjedde nettopp meg. Supersyklisten. Det eneste jeg husker før ambulansen kom, var alle menneskene som sto rundt og så ned på meg der jeg lå med armer og bein spredd til alle verdenshjørner. De trodde de var vitne til en dødsulykke. Det hele så uhyggelig stygt ut, sa de. Og det er helt sant, det var nettopp dette de fortalte meg da de omsider skjønte at jeg fremdeles var i live.

«Du må ha hatt englevakt, jenta mi,» sa en gammel mann som satt på kne like ved hodet mitt. Og som den engelen han var, la han den flate ryggsekken sin som sikkert var tom under hodet mitt.

«Du har nettopp overlevd en påkjørsel som for oss så ut som en stygg dødsulykke. Det er sannelig et stort mirakel at du fortsatt er i live!» Fortsatte den gamle mannen mens han smilte trøstende og klappet meg forsiktig på skulderen med lange rynkete fingre. Ja, det hele var nok veldig Hollywood-aktig og dramatisk for alle tilskuerne som så stuntet mitt. Det mest dramatiske for mitt vedkommende var faktisk det forferdelige øyeblikket da det gikk opp for meg at jeg var uten caps. Jeg så ingen reprise på livet mitt eller en lysende, lokkende tunnel eller noe. Det eneste som slo meg var at jeg ikke hadde noen verdens ting på hodet mitt. Hvor er capsen min, tenkte jeg desperat inni meg. Jeg må ha capsen min. 

Nå!

Jeg var sikkert i sjokk, for jeg var desperat etter capsen min. Den hører nemlig med til sykkeluniformen og skal sitte på hodet når jeg er ute og sykler, og det bak-frem. Og akkurat denne dagen hadde jeg veldig fett og svett hår noe jeg vanligvis aldri har – og nettopp dette faktum tror jeg de så alle sammen – alle de menneskene som sto over meg og så ned på meg.

«Se!» 

«Ja, se på det, det er skrekkelig...» 

«Ja, helt grusomt.» 

«Hva, få se... Herregud, hun har jo fett hår! Lever hun, eller?» Det var da jeg fikk pusteproblemer og tenkte; hva skjedde, egentlig? 

«Hun kjenner sikker ikke at det gjør vondt nå, men det kommer hun til å gjøre senere,» sa en dame som tydeligvis visste hva hun snakket om. Kanskje hun var sykepleier eller noe. De andre nikket bifallende og så fra henne og ned på meg igjen.

«Skal vi legge henne i stabilt sideleie?» spurte en annen lenger bak i rekken.

«Vet ikke, det ser ut som hun greier seg bra,» sa en tredje med ru stemme.

«Men det kan være hun har skadet seg innvendig, indre blødninger og sånt,» sa den andre igjen. Jeg prøvde å fatte hva som egentlig foregikk, men det var ufattelig. Det eneste jeg registrerte var at jeg, selveste sykkelfantomet, et vanligvis sexy sykkelfantom, lå flatt ut på asfalten som luktet tjære, med en flokk fremmede mennesker rundt meg som alle lurte på hva de skulle gjøre med meg. På begge sider av veien sto bilene i kø og ventet på at ulykkesstedet skulle ryddes. Og så kom selvsagt T-banen på slaget tretten minutter over fem, og alle i T-banevognen stirret storøyd ut av vinduet. Herregud! Det hadde hendt en ulykke! Og akkurat i det øyeblikket gikk det opp for meg at jeg var hovedpersonen i et storstilt drama. 

«Klarer du å reise deg?» Det var den gamle mannen igjen, han med den tomme ryggsekken. 

«Jeg tror kanskje vi skal flytte oss over til et mindre trafikkert sted. Klarer du å bli med bort til fortauet? Ambulansen kommer snart.» Han strakte ut armene som om han hadde tenkt å løfte meg opp, og det var akkurat det han hadde til hensikt. Selv hadde jeg fått tilbake både pust og besinnelse, og kjente at jeg var uskadet, at jeg hadde kommet fra det uten mén. Jeg forsøkte å reise meg opp selv, men den hjelpsomme gamle mannen hindret meg i sin iver etter å hjelpe – så det hele fremstod meget, meget klønete. Det så ut som at jeg var hardt skadet som ikke klarte å reise meg på egen hånd, så to nye helter av det motsatte kjønn gjorde inntog i dramaet, nemlig Keanu Reeves og Brad Pitt. De kom stormende ut av folkemengden for å hjelpe til, så med den gamle mannens, altså Clint Eastwoods armer godt plassert rundt brystet, og de unge heltenes sterke grep rundt hvert bein, ble jeg båret bort som et slakt, ja, som en påkjørt elgku eller noe. Og det var da jeg kjente at treningsbuksen min revnet i baken.

De andre nysgjerrige menneskene flyttet seg motvillig for å slippe oss frem, og jeg innbilte meg – kanskje fordi jeg var i sjokk, at jeg ble båret på gullstol av tjenerne og elskerne mine. Båret gjennom de store folkemassene. Mitt folk og mine undersåtter som hyllet meg og sendte meg beundrende blikk. Jeg smilte derfor et forsiktig Mona Lisa-smil før jeg kjente at underlivet ble løftet ytterligere opp av sterke hender, så høyt at alle fikk med seg hvor mange centimeters åpning jeg hadde der bak i den revnede treningsbuksen. Det mystiske Mona Lisa-smilet ble fort erstattet med dødsangst, for dette var i det hele tatt dødsflaut. Og dødsangsten var slett ikke tilgjort, for hodet og nakken min som nå var det laveste punktet på kroppen min, ble presset mot Clint Eastwoods mage slik at jeg fikk pusteproblemer igjen. Store pusteproblemer. Og mens jeg hev etter pusten, så jeg lenger ut i synsfeltet at en annen mann, kanskje en ung Paul Newman, løftet den røde racersykkelen min ut av veien. Min sykkel, min stolte, raske ganger så vrengt ut ettersom forhjulet var bøyd i nitti grader. Den har nok knekt nakken og må nok dessverre avlives, tenkte jeg like før jeg kjente at den gamle mannen som bar meg fikk problemer med vekten min og holdt på å miste meg. Overlevelsesinstinktet mitt tok over, og jeg tviholdt det jeg kunne i armene hans for å ikke skli helt ned og kjente dermed hele mannen sige sakte forover og nedover av tyngden, noe som fikk meg til å vurdere fettsuging en gang i fremtiden hvis jeg overlevde dette. Brad Pitt og Keanu Reeves så selvsagt ikke dramaet bak seg, for de gikk først med hver sin fot og banet vei. Ja, den stakkars gamle mannen, om han ikke hadde ryggproblemer fra før av, så fikk han det i hvert fall nå. Han burde nok ha løftet i en fot i stedet, helst den venstre, for den er visstnok litt mindre enn den høyre.

«Det var ikke din feil,» sa plutselig Keanu, altså den unge mannen som holdt rundt venstrefoten.

«Nei, det var bilisten som ikke så deg, tror jeg, du kom ganske fort,» fortsatte Brad, som fremdeles holdt høyrefoten min unaturlig høyt.

«Hun står der borte.» Han nikket mot butikken der en gråhåret dame i brun leopardskinnkåpe flakset rundt som en forvirret høne.

«Du får nok alt igjen på forsikringa,» fortsatte Keanu. Endelig kunne de plassere meg forsiktig ned på fortauet like ved perrongen og jeg registrerte beskjemmet at den gamle mannen masserte korsryggen sin, mens han smilte ned mot meg.

«Det går nok bra, skal du se,» sa han.

«Håper det går bra med deg også,» svarte jeg lavmælt og nikket mot hendene hans som hvilte mot ryggen.

«Tusen hjertelig takk for hjelpen.» Jeg lukket øynene for å late som jeg svevde mellom liv og død, slik at han ikke skulle tro at den ødelagte ryggen hans var forgjeves. Like etter kom ambulansen og ble liksom kronen på verket. Ja, det var liksom den som skulle til for å gi filmen et terningkast fem med sin dramatiske fremtoning; blinkende blå lys, men stumme sirener som indikerte at alt håp var ute. Jeg måtte faktisk skjerpe meg for å ikke dø av latter der og da – sikkert sjokket igjen, for jeg følte meg ikke skadet. Jeg var kanskje en smule sjokkskadet, men det var stort sett alt. Klærne mine var opprevet som følge av selve ulykken og det påfølgende redningsarbeidet, knokene var stive og blodige, og kroppen var nok helt sikkert mørbanket uten at jeg merket det – men det skulle da bare mangle etter å ha overlevd en dødsulykke. Men jeg var altså ikke nevneverdig skadet. Jeg takket den gamle mannen og de andre heltene for hjelpen atter en gang idet båren med mitt arme legeme ble løftet inn i ambulansen. Jeg sendte dem en skuespillers sørgmodige og takknemlige blikk, for jeg var takknemlig i virkeligheten også, samt litt skamfull fordi jeg følte at alt dette var aldeles for mye. Jeg var jo helt fin, bortsett fra litt svett og fett hår. Det var derfor jeg måtte fortsette å late som inne i ambulansen også, så de ikke skulle skjønne at turen var helt bortkastet og vanvittig sløsing med ressurser. Jeg sa jeg hadde litt vondt i hodet og i nakken, noe jeg ikke hadde, men dette var visst de kroppsdelene som først nådde asfalten i det voldsomme krasjet. Deretter åpnet jeg munnen for å sleve litt og lukket øynene som om jeg mistet bevisstheten. Jeg tror det er sånn det er å besvime, eller dø. Filmen så ut til å få en sørgelig slutt, og ambulansen økte farten for å redde livet mitt. Men egentlig så jeg bare mitt snitt til å ta meg en liten ettermiddags lur. Det hender at jeg gjør det. Tar meg en liten lur. Ambulansen, derimot, satte på blålys og sirener.

Jo, farten i et liv kan bli stor, men innimellom kommer det altså en bil eller en sving – kanskje en skarp en, og da må en bremse ned. Det er når dette skjer at jeg får med meg at det har skjedd en forandring. Det kan være en kvise, en rynke, en senebetennelse eller en ny tanke – kanskje noen nye følelser å kjenne på eller til og med et nytt livsmotto. Når dette hender kan jeg bli tvunget ut av kurs – eller jeg velger å skifte retning selv. Noen forandringer kan ha med omgivelsene mine å gjøre, som den gangen jeg hadde tenkt å male stua mi beige, men endte opp med en knallgul, men ganske kul farge slik at alle som ikke var forberedt bare sa: – oj, oj, idet de entret rommet. Andre forandringer gjelder meg personlig. Noen av disse er verdt å utforske eller fremheve, mens noe forkaster eller fortrenger jeg ganske fort. Jeg har ennå ikke bestemt meg for om perversiteten skal bli en varig del av meg eller ikke, men det vil tiden vise. Det er forresten ikke alltid at forandring fryder. For noen år siden gikk jeg opp tre kilo, og da ble puppene mine mye større, nesten en hel cup i størrelse. Dette var noe jeg fremhevet så godt jeg kunne, men så var det som om de skrumpet inn igjen og ble de samme gamle. Det likte jeg dårlig, spesielt ettersom de tre kiloene fremdeles satt på kroppen min. Skjønner?

Vel, det at jeg muligens har blitt pervers kom som en sjokkbølge for cirka tre eggløsninger siden i form av en sexfantasi som var helt på grensen – ja, så langt ut On the Edge at jeg måtte definere den som skikkelig pervo. Det faktum at jeg sannsynligvis har en småpervo side, har tatt litt tid å fordøye. Men nå kan jeg omsider se meg selv i speilet og være fornøyd. Jeg kan stirre inn i mine perverse blå øyne og si: – fy faen, din perverse gris, men deretter følge opp med å si at jeg godtar det, at det er helt ok, at det faktisk er ganske spennende og at jeg har lyst til å være det. Har lyst til å være en pervers gris. En grisejente.

Perverse Lotte. 

Ja, fy fader! Hun vil ha den opp i rumpa! 

Marie er ikke pervers, det vil hun aldri bli. Men Lotte, derimot, hun er pervers, hun. Ny-pervers! Det er de nye som er de verste! Virkelig!

Men dette snodige faktum forblir muligens en godt bevart hemmelighet, ja, kanskje livet ut. For det er ikke sikkert jeg treffer en mann jeg kan eller vil åpenbare perversiteten min for. Men altså, det får tiden vise. Han må i så fall være tynn, høy og mørk, ha glimt i øyet, se litt gammel og slitt ut, samt ha en gulltann blant de fire nederste fortennene og et gullkjede rundt halsen. Litt sånn bling, bling. Skjønner? Og han kan godt være med i et rockeband. Rolling Stones kanskje.

For noen uker siden fikk jeg forøvrig for første gang i mitt korte liv høre fra andre at jeg er pervers. Jeg satt sammen med noen venninner og så på Ungkaren og hadde med meg en to liters isboks av sorten Tress til egen nytelse og en med krokan til de andre. Det var da jeg hadde spist opp hele sjokolade og jordbærdelen, samt halvdelen av vaniljen at jeg fikk høre det.

«Du er jo faen meg helt pervers, Lotte!» Det var Evy som sa det. Det er bare Evy som snakker slik av oss – rett fra hjertet. Hadde dette vært for fire eggløsninger siden hadde jeg sikkert blitt rimelig fornærmet og kanskje litt dramaqueen, men ettersom dette hendte etter ny-oppdagelsen min, kunne jeg ikke annet enn å glise stort og tenke; – hå, hå, hååååå, du skulle bare ha visst hvor rett du har!

Evy er en god venninne av meg og vi er glade i hverandre på en motstridende, men grei måte. Vi utfyller hverandre til en viss grad. Hun er mørk og freidig, og jeg er lys og prektig. Hun er sexy og jeg er sensuell – hun liker sure sitrondrops og jeg liker is. Ja, hun gjør stadig et nummer ut av det at hun ikke liker is som om det skal bety noe til eller fra – som om det skiller henne fra resten av oss dødelige, og jeg tror ikke helt på henne. Alle liker vel is. Men sure sitrondrops? Aldri om jeg skal ta en slik en i min munn. En sur drops. Det skjer bare ikke. Det er som å stikke en avskåret ledning i kjeften og slå på strømmen for så å la ti volt strømme fritt fra munnen og videre rundt om i kroppen. Som stikkende nåler skyter de fart og treffer blink. Hver eneste lille sanselige nerve blir på et surt øyeblikk bedøvet og vil muligens aldri komme seg igjen etter sjokket. Og jeg overdriver ikke. I det samme det sure sitrondropset slippes innenfor, snurper munnen seg sammen og viser deg hvordan du vil se ut om tretti nye år. Tungen krøller seg i et fortvilt forsøk på å unnslippe – men det finnes ingen utvei og en vill kamp er uunngåelig. Spyttkjertlene piskes i gang – men det er bare så lenge det sure fremmedelementet befinner seg i munnhulen, for når den endelig er forsvunnet, skrumper munnhulen inn og kampplassen blir liggende øde, tørr og gul. Hvem i huleste heiteste vil gjøre noe sånt med seg selv? Ikke jeg i hvert fall. I det samme jeg konstaterer dette, tikker det inn en sms fra nettopp Evy. Evy er god på vitser, og god på mobil. Hun er liksom tilstede hele tiden.

Sms-melding. 

En ung blondine gikk inn på telegrafen for å kontakte sin mor, men hadde ingen penger.

-Jeg er villig til å gjøre hva som helst, sa hun til mannen bak skranken. Han tok henne med på bakrommet, åpnet smekken og dro frem Langemann.

-Vel, sett i gang, sa han. Jenta bøyde seg frem og grep forsiktig i den med begge hendene og sa litt usikkert:

-Hallo, mamma...?

Pervers høres forresten helt perverst ut. Hva betyr egentlig det ordet? Når jeg tenker etter så er det kanskje å overdrive en smule å kalle meg pervers – for det er jeg strengt tatt ikke. Ikke ennå i hvert fall. Små-pervers eller litt pervo er mer korrekt, og korrekt skal man jo være.

Marie er korrekt, men ikke Lotte, for hun lyver. Som Lotte er jeg er stor i kjeften. En prototype av en nordlending, men jeg må innrømme at jeg ikke står så hardt imot når det kommer til stykket. Sånn sett er Lotte en storkjeftet feiging, mens Marie er en moderat tøffing. Og nei, jeg er ikke schizofren. Jeg kan ta et eksempel; kunsten å forføre en mann til han nesten sprekker av lyst er ingen sak for meg om det er det jeg vil, men så – når det virkelig gjelder, så våger jeg ikke å følge opp. Jeg backer ut og blir en feig mus, en luremus. For kanskje tilfredsstiller jeg ikke de høye forventingene jeg selv har skapt. Som oftest er det i Lotte-modus jeg roter det til på denne måten. Det er lite gjennomtenkt og veldig klønete, men det sier litt om det å leve i nuet og la seg rive med. Marie kan også kunsten å forføre, men da har det som oftest en hensikt og alt er planlagt ned til minste detalj. Som Marie backer jeg aldri ut og får det som jeg vil. Marie er veldig teknisk anlagt, mens Lotte er en kløne. Det er i bunn og grunn ganske greit å være Marie.

Da blir det mer komplisert når jeg er Lotte-Marie, den komplette – for hun er både og. Ja, det er ikke så enkelt å forklare det. Av og til føler jeg at jeg ikke kjenner meg selv, og kan bli skikkelig redd meg selv når jeg ser meg i speilet – spesielt dagen derpå. Da lurer jeg på hva katta har dratt inn i huset, for det er jaggu ikke godt å si. Det som derimot er helt sikkert er at jeg stadig utvikler meg. Jeg er i en evig endringsprosess både mentalt og fysisk – og dette må jeg vel innrømme, er en ganske spennende reise nå som jeg har blitt litt mer oppmerksom på den. Jeg har faen meg blitt pervers! Hvem pokker skulle ha trodd det? Ikke jeg i hvert fall.

Skjulte mysterier

Jeg syntes altså ikke at livet er et mysterium, men at menneskene er det. Det skal være sju eller åtte underverker her i verden, men for meg er det mange milliarder av dem og de går på to bein. Jeg tror for eksempel ikke at noen av dem jeg jobber med er i nærheten av å tenke at jeg har perverse seksuelle lyster og vurderer å få en opp i rumpa. Men kanskje de ser andre sider ved meg som jeg ikke ser selv. Kanskje noen av dem synes jeg er snobbete. En snobbete nordlending liksom. Bare tanken er direkte latterlig, men dog. Tenk om jeg i virkeligheten er både snobbete og pervers. Og egosentrisk. Nok en relativt ny oppdagelse for meg. Den kom etter jeg fylte tretti, den også. Jeg tror kanskje at jeg er en helt annen person nå som jeg har fylt tretti enn da jeg var i tjueårene. Eller kanskje ikke. Jeg har i hvert fall skjønt at jeg ikke er ung og udødelig resten av livet, at forandringer er totalt uunngåelige. Men håret mitt er omtrent som før – nordisk og lyst, og jeg slår innimellom til med litt spray-blond, slik at jeg ser ut som på konfirmasjons bildene mine. Dette er vel det eneste jeg gjør av inngrep mot alderen. Jeg har forøvrig blitt mer moderat med sminken og har merket at å det legge en kremet foundation rundt øynene ikke lenger er et sjakktrekk. Men jeg har heller ingen kviser å dekke, så noe har jo endret seg til det bedre. Jeg har også lagt merke til at mine spenstige muskler fra all håndballtreningen ikke er fullt så spenstige lenger. Fasongen min er derimot omtrent som den alltid har vært, til tross for manglende spenst. Kanskje litt slappere hud her og der, som over knærne og under overarmen, men dette er nok bare noe jeg innbiller meg, for det er først når en har passert trettifem at det virkelig begynner å bli krise. De sier så – de som har rukket å bli trettiseks.

Det er bare å innse hvilken vei det bærer og ta sine forholdsregler. Jeg vet at flere grå hår etter hvert vil holde det ene på høyre side med selskap, (men jeg er jo heldigvis lys, så det synes ikke så godt), og jeg kan skryte av at jeg ikke har fått så mange rynker ennå. Smilerynkene har jo alltid vært der. Tennene mine er rene og sterke, og passe hvite. Jeg røyker ikke. I min bransje er det få som røyker. Det ødelegger sansene våre og opplevelsen av vinens smak og aroma. Ja, røyking er noe ordentlig dritt, og røykeloven er det beste som har skjedd siden 1814.

Vel, filosofen i meg er hellig overbevist om at vi får et godt liv om vi aksepterer oss selv med alle våre feil og mangler, og lever ut våre skjulte hemmeligheter og egenskaper, så lenge dette ikke går utover andre. Livet er for kort til å la det bli med det samme gamle. Livet består, slik jeg ser det – av forskjellige rom. Vi kan gå inn i dem og utforske det vi finner der, eller gå til et annet rom. Noen blir værende i det samme rommet nesten hele livet. Det gjør ikke jeg.

Derfor skal jeg nå gå inn i mine to helt nye rom og dyrke frem den filosofiske og perverse siden i meg – leve det ut fullt og helt. Til det siste må jeg finne en å utforske min seksuelle fantasi med, en som tåler det litt hardhendt. Kanskje må han skaffe seg ekstra helseforsikring. Det er ikke godt å si. Det gjenstår å se. Jeg vet i hvertfall at Fifty Shades of Fucking Boring bare er barnemat i forhold til hva jeg har i tankene, for om jeg skal leve ut mine nye fantasier må han tåle det både psykisk og fysisk. For det gjør jeg. Tror jeg.

Klokka er 23.28 og kjæresten min sover, noe jeg også burde gjøre. Jeg hadde planer om å legge meg tidlig i dag for jeg har vært så sliten i det siste, men jeg måtte bare se ferdig Ungkarskvinnen først. Rimelig enkel underholdning for oss intellektuelle som trenger å hvile hjernen litt, totalt avstressende med andre ord – og akkurat nå føler jeg et sterkt behov for nettopp det. Stresse ned og sove, og drømme de herligste drømmer om mitt nye spennende liv slik det skal bli en vakker dag. Sa jeg ikke at jeg har kjæreste? Det har jeg altså, men jeg orker ikke prøve ut perverse sengeaktiviteter akkurat nå selv om sex med stor sannsynlighet hadde vært ganske avstressende, men ikke akkurat nå – jeg er for sliten, og uten å merke det selv, gir jeg fra meg et høyt sukk.

«Får du ikke sove?» Kjæresten min myser sløvt mot meg. Deretter står han opp og går inn på det irrgrønne toalettet mitt og pisser. Han kan ikke fordra fargen og sier han får hjertestans hver gang han går inn der, men akkurat det er ikke mitt problem. Min kjære pisser utrolig høyt, og akkurat det er et større problem. Det er egentlig rart det ikke vekker naboene, for det er ganske lytt her i gården.

Etter to, tre lange minutter er han ferdig og trekker ned, men tar ikke ned do setet etter seg. Dette irriterer meg grenseløst og får meg til å vurdere å starte en aldri så liten krangel i kveldstimene, for det kan virke avstressende det også, men jeg lar det være. En gang mistet jeg linsene mine i do og ga selvfølgelig ham skylden selv om han ikke hadde vært hos meg på to dager. Jeg argumenterte med at jeg ubevisst begynte å ta over de sløve vanene hans, og at det derfor var hans feil – det er jo rimelig innlysende. Vi tar etter hverandre og det trenger nødvendigvis ikke være en bra ting. Min kjære returnerer til sengen og sovner med det samme. Jeg lurer litt på om jeg skal begynne å klå litt på ham, få kuken hans opp og stå slik at den kan gjøre litt nytte for seg, men lar også det være. I stedet blir jeg liggende og vri meg i sengen for syttende gang. I morgen skal jeg først i et viktig salgsmøte med innkjøpssjefen for Choice Hotels, og jeg håper inderlig Petter Stordalen deltar. Han virker så leken og gutteaktig, men også litt sånn harry-porno på en tiltrekkende måte, og det passer jo bra nå ettersom jeg har blitt pervers. Å møte kule mennesker er forøvrig et frynsegode jeg har, for i min bransje treffer vi mange spennende folk som driver med alt mulig hvor vin kommer inn i bildet. Presentasjoner, vinkurs, smaking, releaseparties, jubileer, kunstutstillinger og mye annet morsomt. Og jeg kan godt innrømme det, jeg synes det er kult å treffe spennende folk, kjendiser og ambassadører. Men det beste er når jeg ringer hjem og forteller om det, for da holder mamma på å gå i dørken.

«Vent litt, no må du ta det med ro, Lotte, æ må hent kaffen! Sånn, no e æ klar. Kem det va du møtte, sa du...?» Og så må jeg gjenta det hele, for det er som om hun trenger litt tid til å fordøye det. På en måte tror jeg hun lever litt gjennom meg og jobben min, og det gjør meg stolt. Ja, jeg vet at det er patetisk, men det er også veldig menneskelig å bli stolt av slike enkle ting, og det er tross alt et menneske jeg er. Jeg – Lotte-Marie Ellingsen fra det karrige nord, er produktsjefen med den gode nesen! Det vet alle. Og nesen min setter sjefen min virkelig stor pris på også. Den er gull verdt.

Men nå må jeg og nesen min sove, for i morgen har jeg først et viktig møte og deretter blir det lunsj med jentene. #SaftigSladderiVente

Eat & go

Som vanlig er jeg først ute, punktlig som jeg er. Punktlighet handler om respekt for sine medmennesker. Jeg er punktlig, ergo har jeg respekt for andre, inklusive mine nærmeste. De fleste som kjenner meg, vil nok si at dette er en av mine sterke sider.

Innerst på Eat & Go på Skøyen sitter tre velkledde mannfolk. De ser viktige ut i dressene sine og virker noe dominante rundt det lille bordet de omringer. Den ene er en sekser, den andre en åtter og den siste og eldste av dem er en ti og en halv. Brillene hans sitter langt nede på nesen og han titter skøyeraktig over dem hele tiden, noe som sikkert er skyld i de mange modne rynkene i pannen. Han er grålig i håret, men fordi det er en mann er det er forventet at det er kledelig og det er det. Han har ganske sikkert passert førtifem, ja kanskje femti til og med. Men det har absolutt ingen betydning. Enkelte mennesker har kraft i seg til å tilintetgjøre alder – og denne mannen ser ut til å kunne tilintetgjøre det han vil. Han ser ut som en maktperson og jeg kjenner at nettopp dette, samt det faktum at han har tatt vare på gutten i seg, tiltrekker meg. Munnen hans er ung, og tennene sterke og sunne. Han titter muntert over brillene idet jeg kommer inn og smiler lekent mot meg, så jeg lar et lite Mona Lisa-smil forme leppene mine mens jeg later som om jeg er en travel og viktig businessdame som skal på et viktig forretningsmøte på et sted som dette. De to andre er litt yngre enn min utvalgte og mangler noe vesentlig i forhold til den eldre. De likner begge litt på Barbie-dukken Ken, og det oser selvtillit lang vei, men de tenner meg altså ikke. De er litt for strøkne, litt for glattpolerte. Perfekt er kjedelig.

Jeg ser meg om i lokalet og titter på klokken, den er på slaget tolv, og jeg går målbevisst bort til bordet jeg har peilet inn uten så mye som å vike en tomme i forretningsmannens retning. Bordet jeg omhyggelig har valgt ut i løpet av noen korte og avgjørende sekunder, ligger meget strategisk til slik at jeg kan få øyekontakt om han er interessert i det, og det er han. Jeg tar elegant av meg den korte, mørkegrå dressjakken og fremmer mine attributter på beste vis før jeg setter meg pent ned på den harde stolen. Så langt går alt etter planen. Jeg får øyekontakt med det samme – forbindelsen etableres på nytt og kjemien er der. Han flørter åpenlyst med meg, og den ene av de to glattpolerte yngre herrene snur seg litt bryskt mot meg som det forstyrrende elementet jeg er, før han kremter og gjentar seg selv i et høyere stemmeleie for å fange den eldre mannens oppmerksomhet. Jeg merker en vårflom brer seg utover i magen min, og jeg nyter å kjenne den spesielle og gode følelsen han vekker i meg. Min mann er helt klart den mest betydningsfulle av dem, det er tydelig for alle. For ham er dette en lek; lunsjen på Eat & Go, selve forretningsmøtet og meg. Alt er en lek, og jeg er en å leke med. Han prioriterer flørten med meg fremfor møtet, og mannen som fikk terningkast åtte sender meg et nytt irritert blikk, noe som reduserer ham til en femmer. Jeg utkonkurrerer ham, og han viser seg som en dårlig taper. Den andre glatte fyren lar seg derimot ikke merke med noe som helst. Business before pleasure.

Telefonen vibrerer, og jeg fisker den ut av vesken min. Det gjør ingenting at omverdenen ser at jeg er et menneske folk vil ha tak i, så jeg later som om det er noe viktig – men det er det ikke. Det er en ny sms fra Evy.

Sms-melding.

John & Tim were having gay sex.

-I have Aids, said John. 

-Oh my God, cried Tim. 

-Just kidding, said John. -I just love the way you tighten your ass when I say it.

Hun er jaggu ikke helt god, den jenta der. Men jeg må jo bare flire av både henne og av vitsen. Jeg tror hun bruker årsverk på å sende ut slike sms-vitser, men jeg er glad for at jeg er en av dem som får dem, de er jo berikende – og akkurat denne må jeg sende videre til noen. Jeg finner frem nummeret til bestemor. Idet jeg trykker på send, titter jeg over mot de tre igjen. Det virker som om Barbie-dukken Ken har mistet tråden en smule.

En kelner stiller seg opp ved bordet og jeg bestiller en Farris mens jeg leker med tanken på hvordan det ville vært å gå bort til den eldre mannen, sette meg overskrevs og kysse ham – uten å ta hensyn til hverken tid eller sted. Det blir sikkert et deilig kyss; nært og ømt. Og sexy! Han har en behagelig ro over seg som de andre ikke har, og det gir meg lyst til å kline med ham og kanskje litt til – og det sakte. #SlowSex

Jeg skulle ønske at jeg i det minste turte å gå bort til bordet hans, gi ham visittkortet mitt og si: – Call me! Ja, om jeg fikk ett eneste ønske oppfylt, så ville jeg gjerne evne å la lyster og følelser styre mer av livet mitt. Blitt litt mer spontan, litt frekkere og litt mer på hugget, liksom. Drømmen er å kunne gå bort til en deilig mann og spørre rett ut om vi skal ”gjøre” det. Tenk så deilig det må være å være så frigjort. Gi litt mer faen, kaste bh-en og slippe seg løs. Gjøre alt man lyster uten å tenke på hva andre vil mene og tro. Slippe alle hemninger. Pule om det er det en vil. Eller kline. Rett og slett følge sine dyriske instinkter og være et menneske – fullt og helt.

Idet samme jeg tenker tanken, ser jeg Janne og Lise komme inn døren og tar meg i å spekulere om det er tilfeldig at de kommer sammen. De ser svært sammensveiset ut, så selv om jeg ikke ønsker det, føler jeg meg straks litt utenfor og usikker. De lyser opp idet de får øye på meg og kommer smilende og vinkende mot meg. Jeg flekker tenner som en varulv når jeg smiler tilbake, for jeg føler meg plutselig akutt smågretten. Venninnene mine lokket frem den ekle, gretne følelsen ved å komme sammen, i stedet for én og én slik jeg har gjort. Kanskje de har gjort noe hyggelig sammen uten å høre om jeg ville bli med. Bare tanken er provoserende og vekker den smålige jegeren i meg.

Det er Satans assistent som nå presser seg frem. Han er den som gjør seg til kjenne når det stikker en liten djevel i meg. Han fortrenger lille pirrende Erotika, mitt erotiske jeg – hun som var pådriver i flørten med den eldre mannen for noen sekunder siden. Erotika prøver å stritte imot og ber meg konsentrere meg om den gråhårede forretningsmannen for å opprettholde sin eksistens, og jeg lystrer henne. Men mannen som vekket henne til live idet jeg kom inn av døren er igjen oppslukt av forretningene og møter ikke blikket mitt. Skuffet slukner Erotika mens Satans assistent buldrer frem og forlanger svar på om Janne og Lise har gjort noe sammen før lunsjen.

«Hvem er den beste venninnen av oss? Er det ikke jeg?» Skriker den lille djevelen som besatt inni meg, så jeg må be ham om å roe seg ned. Men det er vanskelig, for måtte Gud forby at noen av de andre bestevenninnene mine tar min plass som førstebestevenninne. Venner er som undertøy, alltid nær deg. Gode venner er som kondomer, beskytter deg. Bestevenner er som Viagra, løfter deg opp når du er nede. En slik venninne er jeg.

Det var tilfeldig, de har ikke gjort noe sammen før de kom. Takk og lov. Jeg er fremdeles ubeseiret og kan fortsatt gjøre krav på tittelen førstebestevenninne. Janne og Lise gir meg en klem hver, setter seg ned og griper menyene som allerede ligger på bordet. Idet stillheten senker seg, slår det meg at dette blir nok en trøttsom lunsj, at venninnene mine egentlig er ganske kjedelige og at intet er nytt under solen. Mine to venninner har alltid stått meg nær helt siden jeg flyttet fra Nord-Norge til Oslo, men akkurat nå føler jeg at vennskapet holder på å visne og dø ut, for det har ikke gått mer enn to minutter og jeg kjeder meg allerede grenseløst. Kanskje vi jentene har vokst fra hverandre. Det er jo det samme hver eneste gang. Vi har ikke mer å by på – vi kjenner hverandre for godt. Jeg titter igjen bort på forretningsmannen før jeg lar blikket feste seg i menyen. Jeg skulle virkelig ønske at vi ikke kjente hverandre så godt, vi jentene – at vi innimellom kunne overraske hverandre med noe nytt. Men det eneste som er nytt er den grønne genseren til Janne og den er ikke særlig pen. Vi er liksom fastgrodd i et gammelt mønster. Eller kanskje ikke. Jeg ser på Lise igjen. Det er noe ved henne. Jeg øyner det akkurat nå som hun sjekker mobilen for en ny melding. Det er den jeg sendte i sted, den fra Evy. Hun fikk den hun også – alle skal få, jeg kan nemlig være raus slik – og hun smiler når hun leser den og titter skøyeraktig på meg.

«Har du fått den fra Evy?» spør hun, og jeg nikker.

«Få lese, da,» sier Janne og tar mobilen ut av hendene på Lise. Hun flirer også, men ikke slik som Lise. Det er virkelig en ny glød over henne, en glød jeg ikke har sett på lenge. Har det kanskje hendt noe utenom det vanlige i det siste? Lise kan være vanskelig å skjønne seg på, for hun utleverer seg ikke på samme måte som oss andre. Hun holder liksom igjen og byr egentlig lite på seg selv. Jeg vet ikke om det er bevisst, men det er ikke rettferdig – for det gjelder å gi og ta. Alle skal få, ikke sant? Og da må alle gi.

Jo, noe må ha hendt med Lise siden sist, noe som får henne til å gløde som en stjerne. Men hva? Har hun møtt noen? Lise og Janne flirer og ler, og kommenterer vitsene til Evy mens de saumfarer menyen. Jeg lytter til dem med et halvt øre der de pludrer i vei om hvilken dressing de skal ha på salaten. Alltid salat. Salat er noe dritt. Jeg vil egentlig ha en feit og saftig cheeseburger med mye ketchup på. Og dressing oppå der igjen, ja, nesten så mye at brødet blir bløtt, men bare nesten.

Hamburgerdressing!

Herregud, jeg kjenner jeg er litt kåt for tiden. Jeg er på vei inn i ”den” delen av syklusen og da er jeg klar for sex og farlig mat, men det får jeg ikke her. På grunn av min egen ubesluttsomhet velger jeg en smule misfornøyd det samme som de andre og lukker menyen som om det var matteboken i niende klasse. #Døden

«En Cæsar salat med dressing ved siden av,» sier Lise til den unge kelneren som står henslengt og tålmodig og venter. Han kunne ha vært søt om han hadde hatt litt mer kjøtt på beina, for han ser sykelig tynn ut. Hele fyren er gråblå og ser ut som en skygge av et menneske. Med andre ord ikke særlig appetittvekkende.

«Samme her,» fortsetter Janne og ser forventningsfullt på meg.

«Her også,» svarer jeg noe småsnurt fordi jeg ikke fant noe mer spennende enn som så.

«Men jeg skal ha mye dressing og det oppi salaten, og dobbel porsjon med krutonger, takk.» Den unge kelneren nikker og noterer flittig som om vi har bestilt noe veldig avansert noe. Faen, en skulle tro at lunsj handlet om mat, men det er feil. Lunsj handler om kalorifattige salatblader, og det eneste som kan bli saftig om humøret tillater det, er den åpenbare sladringen som med stor sikkerhet vil inntreffe om få strakser.

«Eller nei, jeg tar en tunfisk-ciabatta i stedet,» utbryter plutselig Lise. Også Janne ombestemmer seg og ser på nytt spørrende på meg. Jeg nikker bekreftende til endringen som helt sikkert er til det bedre, og kelneren stryker irritert ut den gamle bestillingen og skriver omhyggelig ned den nye. Tre tunfisk ciabatter! Og dette gjør han så omhyggelig at blyanten knekker. Jeg gliser for meg selv – for jeg tror nok han vil huske bestillingen hvis han bare skynder seg avgårde, og det gjør han. Det er tid for fase to nå som vi omsider har bestilt maten. Og ganske riktig; Janne og Lise begynner å prate om løst og fast. De sladrer. Det gjør ikke jeg. Jeg lytter.

«Tror dere Malin er gravid, eller?» spør Janne mens hun nipper til den svarte stikkende brusen. Cola Zero! Malin er den eneste av oss som er gift og klar for alt som har med hus og hjem å gjøre.

«Vet ikke. Kan godt være, for jeg synes puppene hennes har blitt litt større, men det er jo ikke så lenge siden hun sluttet med pillen, en legger jo på seg da, gjør en ikke?» Spør Lise og legger lesebrillene på bordet ved siden av mobilen. Hun er pen og ren i trekkene, har en frisk og sporty kortklippet frisyre og ser i tillegg meget smart ut i brillene sine. De gjør henne sofistikert og seriøs. Jeg kunne tenkt meg å sett slik ut selv, men jeg er rett og slett ikke typen. Og jeg tror ikke et par briller er nok til å lure folk i så måte.

Kelneren kommer med maten, og de tre herrene innerst i lokalet reiser seg og pakker sammen sakene sine. Den eldre ser rett på meg med et skøyeraktig blikk og nikker smilende i en ertende hilsen. Deretter går han som førstemann ut av døren, tett etterfulgt av femmeren og sekseren, ut av restauranten – ut av min fantasi og mitt liv. Hadde jeg i det minste våget å gi ham visittkortet mitt hadde kanskje fremtiden min blitt en helt annet enn den vil bli nå. Men det får jeg aldri vite fordi jeg ikke våget.

Etter å ha bestilt kaffe, tørrprater mine to venninner om den fine vinteren vi har vært så heldige å ha dette året. Begge håper på en super sommer, og det er da jeg atter en gang tenker det jeg tenkte for akkurat femti minutter siden, at intet er nytt under solen. Når været derimot er ferdig drøftet er det klart for neste tema; om noen har snakket med vår sensuelle, freidige Evy i det siste.

«Jeg snakket med henne for tre dager siden.» Sier Lise. Så bra, tenker jeg, og sikkert Janne også, for vi lener oss begge godt fremover og gjør oss klare til å bli underholdt.

«Så, hvordan går det med henne? Blir hun gift, eller?» Janne lurer alltid på om det er giftermål i luften. Bryllup er absolutt det mest romantiske hun vet, og der er vi veldig forskjellige – for det er absolutt det verste jeg vet.

«Nei Herregud, han må jo skille seg først, men jeg tror hun er fornøyd slik det er nå. Jeg kan egentlig ikke se for meg henne som noens kone. Hun blir sikkert den siste av oss som gifter seg, tror dere ikke?» Lise ser forventningsfullt mot oss. Vi nikker bekreftende, så Lise ser sitt snitt til å fortelle oss det Evy betrodde henne for tre dager siden. Kall det gjerne å sladre, men hva skulle vi ellers ha pratet om? Været er ganske stabilt på Østlandet, ikke sånn som hjemme – så akkurat det temaet begrenser seg selv. Det er forresten naturlig å prate om hverandre. Derfor er det om å gjøre å møtes ofte for å få med seg mest mulig sladder og forhindre å bli sladret om. Det er en godkjent norm vi snakker om her. Retten til å ytre oss om våre venninner. En ytringsfrihet som knytter oss tettere sammen og som viser at vi bryr oss om hverandre, spesielt om dem som ikke er til stede. Det er en norm, og den er abnorm – men vi vet alle hvilken risiko vi løper ved å ikke møte opp, så den er i det minste rettferdig. Altså, Lise forteller at Evy med jevne mellomrom har sex med sin gifte elsker Jarle og en kompis av ham som vi alle vet hvem er. Det faktum at Evy innimellom har trekant er absolutt ingen bombe når det gjelder henne. Men at Lise følger opp med å fortelle at også hun har hatt trekant, kommer som en atombombe. Virkelig. Jeg blir totalt sjokkskadet av nyheten, men blir reddet av en sms.

Sms-melding. 

Bankraneren:

-Alle ned på gulvet! Blondinen kaster seg ned på ryggen og spriker med beina, kollegaen ved siden av henne hvisker:

-Du skal på magen, dette er et ran, ikke en firmafest.

Sms`en er fra min gamle barndomskamerat Jens. Han tror jeg er helt alene her i byen og sender en del sms for å oppmuntre meg, men alene er jeg ikke. Tvert om. Han sender også vitser, men det er som oftest slike kjedelige blondevitser. Lises betroelse, derimot – er ikke kjedelig. Den vekker nysgjerrigheten i meg. Lise bokstavelig talt gløder der hun sitter og prater om det. Er hun virkelig så god i sengen? To menn på en gang, altså? Lise blir plutselig et meget seksuelt vesen, hun som jeg trodde var relativt uinteressert i sex. Ja, jeg har til og med mistenkt henne for å være lesbisk. Hun spiller jo fortsatt fotball og det er på Grüner i 7 divisjon. Jeg var med å starte opp det laget og som initiativtaker inntok jeg rollen som kaptein, trener og lagleder, for slike oppgaver passer nemlig godt til en som meg – rollene beholdt jeg inntil mine fotballtalenter ble avslørt etter fem minutter på banen.

Vel, Lise har muligens tatt noen steg videre når det gjelder sex. Kanskje er det bare vi som til nå har fått lite ut av sexlivet hennes – i det hele tatt fått lite ut av livet hennes. Hun må virkelig ta seg sammen og åpne seg mer for oss. Det er temmelig egoistisk å gi så lite av seg selv som det hun gjør. Bare se hvilke sjokkartede opplevelser det fører til når hun først åpner seg. Trekant. 

Lise! 

Og to menn!

Herregud! 

Jeg kjenner hjertet blir varmt av rystelse og snusende nysgjerrighet. Jeg tror jeg må si det til henne en dag, at vi faktisk ikke har godt av at hun er så hemmelighetsfull. Vi kan bli syke.

Janne derimot, er en helt annen type. Nå løsner hun strikken i det lange, røde håret og rister lett på hodet før hun setter det opp igjen akkurat slik det var før. Det er hennes tur, hun er i siget etter å komme med flere betroelser og idet hun fortsetter, forstår jeg at jeg kanskje ikke kjenner henne så godt heller – jeg føler meg både uvitende, naiv og dum her jeg sitter. #Surprise

Lise og Janne gløtter avventende på meg, for nå er vi kommet til en ny norm når det gjelder kommunikasjon venninner imellom. Alle skal få! Det har seg nemlig slik at når en venninne betror seg eller utleverer seg selv eller andre, er det forventet at de som lytter skal gjøre det samme. Gjengjeldelsesprinsippet. Én for alle, alle for én. Sånn sett er vi veldig lojale mot hverandre, med unntak av Lise som helst bare vil motta. Når denne regelen trer i kraft er det lov å overgå det som nettopp er blitt fortalt, og da er det selvfølgelig en fordel å være den siste i rekken. For da sitter man med et mulig trumfkort om man smører godt på og kan med det lett stikke av med etappeseieren før man hopper over til neste tema. Men det skal mye til for å overgå det som nå nylig er blitt sagt. Den perverse fantasien min er etter alt å dømme ikke særlig pervers, så jeg føler sterkt at etappeseieren i dag vil gå til glødende Lise..

«Forresten, jeg tok sol i morges. Kan dere se om jeg har fått farge?» Lise trekker halsen på den blå toppen nedover brystet for å vise.

«Du har i hvert fall fått fin glød,» sier Janne støttende. Jeg nikker skuffet, men bekreftende og Lise smiler selvtilfreds.

«Det var så deilig, så jeg kjøpte like godt et klippekort.»

«Og du da, Lotte, har det skjedd noe nytt siden fredag, eller?» Janne ser forventningsfullt på meg. Jeg er jo nordlending og har det vanligvis i kjeften, så jeg forstår hun gleder seg, men jeg føler meg litt tom for godsaker akkurat nå. Heldigvis kommer en ekskjæreste av en femte venninne bort for å hilse på oss. Slesk som vanlig fører han hånden gjennom brylkremsveisen før han håndhilser på Janne og Lise med den samme sleipe hånden. Æsj, han har sikkert nettopp onanert med den inne på do, tenker jeg stille for meg selv og snyter meg høyt og brutalt i servietten for å slippe å ta ham i hånden. Det virker.

«Nå?» Han lener seg til Jannes stolrygg og lar den andre hånden hvile på hoften som om han er den kjekkasen, flirer bredt og takker for sist. Ingen av oss liker fyren, noe jeg tror han vet selv, men venninnene mine smiler høflig tilbake og dermed er small-talken i gang. Sånt irriterer meg, og jeg gjør derfor ikke mine til å delta i praten og velger å glo på mobilen i stedet. Kanskje det er uhøflig, men jeg kan ikke se at jeg er tjent med å prate med en ål jeg aldri har likt. Noe annet ville være selvbedrag og bortkastet høflighet, eller falskhet. Venninnene mine er falske, da foretrekker jeg å være uhøflig.

Musesyke, ikke bare for mus

Jeg sitter i den sølvgrå golfen min og svinger til høyre mot Oslo øst i stedet for mot Oslo vest, der kontoret og vin- lageret vårt ligger. Jeg føler ikke for å arbeide akkurat nå og tror dessuten ikke at jobben blir snytt for nevneverdige deler av et årsverk slik modusen min er innstilt, så det er like greit å dra hjem. Jeg føler meg en smule frustrert fordi venninnene mine er mye mer frigjort enn meg, og jeg er rimelig irritert på den sleipe ålen som trodde han hadde noe der å bestille. Jeg la merke til at han la an på Janne og at hun slukte det rått. Det skulle ikke forundre meg om det blir dem to en stund nå. Jeg kjenner at jeg blir i dårlig humør bare ved tanken, og jeg kjenner at jeg er kåt. Nok en grunn til å dra hjem med gasspedalen hardt plantet i dørken, for nå står det bare én tanke i hodet på meg.

